b'\n_START_ARTICLE_\nAIK Fotboll\n_START_SECTION_\nSeuran v\xc3\xa4rit\n_START_PARAGRAPH_\nAIK:n p\xc3\xa4\xc3\xa4v\xc3\xa4rit ovat musta ja keltainen. Valkoinen on vaihtoehtoinen v\xc3\xa4ri.\n_START_SECTION_\nYleis\xc3\xb6\n_START_PARAGRAPH_\nAIK on perinteisesti kiinnostanut yleis\xc3\xb6\xc3\xa4 ja sill\xc3\xa4 on ollut 34 kaudella Ruotsin suurin yleis\xc3\xb6m\xc3\xa4\xc3\xa4r\xc3\xa4. Siihen ei ole mik\xc3\xa4\xc3\xa4n muu ruotsalaisseura pystynyt. Asiaa kuvastaa my\xc3\xb6s hyvin se, ett\xc3\xa4 kaudella 2005 seuran yleis\xc3\xb6keskiarvo oli koko Ruotsin nelj\xc3\xa4nneksi suurin huolimatta siit\xc3\xa4, ett\xc3\xa4 se ei edes pelannut kyseisell\xc3\xa4 kaudella p\xc3\xa4\xc3\xa4sarjassa, vaan Ruotsin toiseksi ylimm\xc3\xa4ll\xc3\xa4 sarjatasolla.\n_START_SECTION_\nKannattajat\n_START_PARAGRAPH_\nAIK omaa suurimman kannattajam\xc3\xa4\xc3\xa4r\xc3\xa4n Ruotsissa. Seuran t\xc3\xa4rkeimm\xc3\xa4t kannattajaryhm\xc3\xa4t ovat Black Army, Smokinglirarna, Ultras Nord, Firman Boys ja Sol Invictus._NEWLINE_Black Army - Tukholma (Black Army - Stockholm), ennen AIK Black Army, on AIK:n suurin kannattajayhdistys. Black Army on perustettu vuonna 1981 ja perustajina toimivat Jonas Almqvist, G\xc3\xb6sta M\xc3\xb6lleby, Jan Schensstr\xc3\xb6m sek\xc3\xa4 Roger Nilsson. Ryhm\xc3\xa4 on nimetty Manchester Unitedin kannattajien "Red Army" mukaan.\n_START_SECTION_\nKilpailijat\n_START_PARAGRAPH_\nSeuran p\xc3\xa4\xc3\xa4vastustaja on Djurg\xc3\xa5rden, joka on my\xc3\xb6s perustettu 1891, vain muutama viikko AIK:n perustamisen j\xc3\xa4lkeen. Seurojen v\xc3\xa4liset paikallisottelut on joskus listattu kymmenen parhaan joukkoon Euroopassa. Toinen ankara kilpailija on Hammarby IF, joka on my\xc3\xb6s Tukholmasta. Suurin Tukholman ulkopuolinen kilpailija on IFK G\xc3\xb6teborg. AIK:n ja IFK G\xc3\xb6teborgin v\xc3\xa4liset ottelut ovat hyvin usein johtaneet koviin tappeluhin ja mellakoihin kannattajien v\xc3\xa4lill\xc3\xa4. Vuonna 2002 kuollut IFK G\xc3\xb6teborgin kannattaja oli Ruotsin ensimm\xc3\xa4inen kannattajien v\xc3\xa4lisiss\xc3\xa4 yhteenotoissa surmansa saanut henkil\xc3\xb6.'